Yan Friis

Yan Reidar Calmeyer Friis (født 1952) er en norsk journalist, programleder, humorist og forfatter. 

 Journalistkarriere 
Yan Friis startet sin journalistkarriere i Arbeiderbladet, for deretter å jobbe flere år i ungdomsbladet Det Nye, hvor han blant annet ga Michael Jacksons album Thriller dårlig kritikk.  I Det Nye var han i årene 1977–1989 Norges mest leste plateanmelder. Han anmeldte 8–10 album hver eneste uke år ut og år inn, men kvaliteten var likevel svært høy. Anmeldelsene hadde stor påvirkning på den tids tenåringer, og var for mange ukas høydepunkt. Det Nyes opplag lå på rundt 130 000 i 1978, men falt gradvis mot slutten av 1980-tallet. Antallet lesere var høyt da bladene ble delt mellom søsken, venner og musikkinteresserte foreldre.

Siden 1993 har han skrevet artikler og intervjuer for Vi Menn, hvor han i en periode var reportasjesjef. For sine reportasjer fra Thailand mottok han i 2000 prisen «Friends of Thailand award» fra Thailand turistmyndighet.

 Programleder i radio 
Friis jobbet også som humorist i Radio Vinyl som en av de to programlederne for radioprogrammet Husarrest. Han var i en årrekke den ene av de to programlederne for radioprogrammet Herreavdelingen på NRK P1. 

 Forlagsvirksomhet og forfatterskap 
I 2003 startet han Saranya Forlag AS sammen med mynthandler Jan Olav Aamlid for å gjenutgi den norske oppdagelsesreisende og vitenskapsmannen Carl Bocks verk Templer og elefanter fra 1884.  Dette er ferdigstilt, men fortsatt ikke utgitt.

Friis var en av bidragsyterne i David Bowie-antologien Ziggy Stardust kom aldri til Norge (2020), som var redigert av Tom Kristensen. 

I 2022 kunngjorde Christer Falck at Kristensen og Friis hadde forfattet en bok om The Rolling Stones med tittelen Da verden besøkte Norge : Den norske Stonesboken (1963–1982), og at boken ville bli utgitt i 2022. Boken, som var planlagt utgitt i 2022, ble av forskjellige årsaker et helt år forsinket. Forfatteren forteller at tidsspennet på boken dessuten  måtte trimmes ned til 1963-70 (den såkalte Decca-perioden). Denne reviderte versjonen ble utgitt i november 2023 med tittelen "Da verden kom til Sjølyst - den norske stonesboken (1963-1970)". Den ble godt motatt av kritikerne, og oppnådde også nominasjon til indiebokprisen 2023.Informasjonen om bokens forsinkelse og begrensningen av tidslinjen (opprinnelig plan var 1963-1983, men dette måtte begrenses til 1963-1970) er fra forfatteren selv og redaktør Tom Kristensen under deres markedsføring av boken på Oslo Hi-Fi Show i Asker i mars 2024. 

 Politisk engasjement 
Ved kommunestyrevalget 2007 var Friis kandidat på Kystpartiets valgliste i Oslo. Ved stortingsvalget 2009 stod han på 10. plass på Kystpartiets liste i Oslo.Oslo Kystpartis stortingsvalgliste 2009 I 2015 var han rykket opp til 5. plass.

Han har en rekke ganger gjort verbale utfall i offentligheten mot Miljøpartiet De Grønne (MDG), som han konsekvent omtaler som «De miljøgrønne».

 Bibliografi 
 2023: Da verden kom til Sjølyst - den norske stonesboken (1963-1970) (Tom Kristensen, prosjektleder) - ISBN 978-82-300-26243 
 2020: Ziggy Stardust kom aldri til Norge (bidragsyter) -
 2014: Beatles og jeg – ISBN 978-82-999632-5-1
 2004: Hanumans maske – ISBN 82-92540-00-8
 2000: Året rundt med Finn og Yan (med Finn Bjelke, illustrasjoner av Joker) – ISBN 82-05-27308-1
 1999: GGG – Gyldendals gode gutteguide (med Finn Bjelke, illustrasjoner av Frode Øverli) – ISBN 82-05-26488-0
 1991: Med rett til å elske –  ISBN 82-527-1107-3
 1981: Lennon om seg selv – (av Andy Peebles, oversettelse og diskografi ved Yan Friis) ISBN 82-09-01912-0

 Referanser 

 Eksterne lenker 

  Yan Friis på gyldendal.no 

Kategori:Norske musikkjournalister
Kategori:Norske humorister
Kategori:Norske radioprogramledere
Kategori:Norske krimforfattere
Kategori:Programledere for NRK Radio
Kategori:Personer fra Oslo